Avizul Comitetului Economic și Social European pe tema „Învățarea în rândul adulților”

(aviz exploratoriu la solicitarea Președinției slovene)

(2021/C 374/04)

Raportoare: Tatjana BABRAUSKIENĖ

Solicitarea Președinției slovene a Consiliului Scrisoarea din 19.3.2021 Temei juridic Articolul 304 din Tratatul privind funcționarea Uniunii Europene Decizia Biroului 23.3.2021 Secțiunea competentă Secțiunea pentru ocuparea forței de muncă, afaceri sociale și cetățenie Data adoptării în secțiune 21.6.2021 Data adoptării în sesiunea plenară 8.7.2021 Sesiunea plenară nr. 562 Rezultatul votului (voturi pentru/ voturi împotrivă/abțineri) 233/3/5

1. Concluzii și recomandări

1.1. CESE apreciază atenția sporită acordată învățării în rândul adulților (AL), formării și dezvoltării competențelor, reiterată în inițiativele recente ale Comisiei Europene (CE), în principal în cadrul Agendei pentru competențe în Europa. CESE solicită elaborarea și punerea în aplicare imediată a unor măsuri de politică bine orientate, însoțite de stimulente pentru sprijinirea statelor membre, astfel cum s-a subliniat deja în avizul CESE pe tema „Sisteme de educație care oferă sprijin pentru evitarea neconcordanțelor de competențe – ce tranziție este necesară?” ( 1 )

1.2. CESE subliniază că apariția și răspândirea rapidă a noilor tehnologii trebuie să fie însoțite de o perfecționare și o recalificare eficace. CESE subliniază că impactul crizei provocate de pandemia de COVID-19 asupra societății și economiei Europei a evidențiat și mai mult importanța unor politici eficace în materie de educație și formare și a unor locuri de muncă de înaltă calitate pentru sprijinirea unei redresări și unei reziliențe sociale și economice durabile și juste, aspect esențial pentru a ajuta Europa să depășească consecințele pandemiei. Investițiile în învățarea în rândul adulților și în dezvoltarea competențelor pot juca un rol esențial în redresarea economică și pentru o Europă socială.

1.3. CESE recomandă Comisiei Europene și statelor membre să îmbunătățească politicile privind învățarea în rândul adulților prin adoptarea unei viziuni globale și prin îmbunătățirea accesibilității, a calității și a caracterului favorabil incluziunii al acestui tip de învățare, respectând, totodată, competențele naționale și principiul subsidiarității. CESE solicită ca politicile privind învățarea în rândul adulților să fie îmbunătățite în sens larg, luând în considerare strategii eficace pentru îndeplinirea noilor cerințe în materie de competențe, adaptate la necesitățile de la nivel local. CESE subliniază importanța îmbunătățirii pedagogiei și a andragogiei în învățarea în rândul adulților, asigurând o educație inițială de calitate, dezvoltarea profesională continuă și condiții de muncă îmbunătățite și echitabile și oferind educatorilor din domeniul învățării în rândul adulților un mediu de lucru favorabil.

1.4. CESE subliniază că învățarea în rândul adulților este esențială pentru a-i ajuta pe adulți să își îmbunătățească competențele cetățenești și să își asume un rol activ în societate. Învățarea pe tot parcursul vieții ar trebui să devină un stil de viață pentru toți, pentru a depăși disparitățile și inegalitățile din societate; în același timp, ea ar trebui să devină o realitate și la locul de muncă. În acest sens, utilizarea „competențelor” este extrem de importantă, în sensul și accepția lor mai largă din contextul locului de muncă, viața socială și personală putând fi considerate ca percepția globală a procesului de dezvoltare a competențelor.

1.5. CESE subliniază importanța învățării în rândul adulților și regretă că instituțiile UE și o serie de state membre nu o consideră o prioritate politică, deși ea este esențială pentru valorificarea întregului potențial al ocupării forței de muncă și al incluziunii sociale și pentru a permite adulților să participe activ pe piața muncii și să fie cetățeni implicați în procesul democratic. CESE recomandă statelor membre să consolideze politica, guvernanța și finanțarea învățării în rândul adulților, în conformitate cu principiile celor patru piloni ai educației stabiliți de UNESCO ( 2 ) , și anume: a învăța să cunoști, să faci, să fii și să trăiești împreună cu ceilalți. Pentru a pune în aplicare obiectivul de dezvoltare durabilă 4 (ODD 4), trebuie să se acorde societății civile un sprijin eficace pentru a-i permite să construiască un parteneriat privind asigurarea învățării în rândul adulților în contexte informale și non-formale și să informeze publicul în mod eficace.

1.6. CESE sugerează Comisiei Europene și statelor membre să stabilească obiective realizabile pe termen lung și să instituie un sistem de monitorizare continuă pentru participarea la învățarea în rândul adulților și pentru o învățare pe tot parcursul vieții de înaltă calitate și accesibilă, inclusiv pentru formarea angajaților, la nivelul fiecărui stat membru, ținând cont de diferențele regionale. Scopul acestui sistem ar trebui să fie acela de a garanta că fiecare membru al societății dispune de cunoștințele, abilitățile, competențele și atitudinea necesare pentru ca Europa să creeze o societate mai justă, bazată într-o mai mare măsură pe coeziune, mai durabilă, mai digitală și mai prosperă. De asemenea, este important să se îmbunătățească cercetarea și informațiile privind competențele la nivel sectorial și național cu privire la nevoile în materie de competențe și la previziunile în materie de competențe, pentru a actualiza procesul de învățare în rândul adulților care se confruntă cu tranziții, pentru a îmbunătăți datele privind investițiile statelor membre în domeniul învățării în rândul adulților și pentru a asigura monitorizarea și colectarea frecventă de date privind cursurile de învățare și formare absolvite de lucrători. Partenerii sociali și societatea civilă ar trebui să se implice în mod activ în îmbunătățirea informațiilor naționale privind competențele, inclusiv în ceea ce privește analiza, previziunile și anticiparea nevoilor în materie de competențe.

1.7. Statele membre trebuie să intensifice punerea în aplicare a Recomandării Consiliului din 19 decembrie 2016 privind parcursurile de actualizare a competențelor: noi oportunități pentru adulți ( 3 ) , pentru a se asigura că toți adulții slab calificați și cu competențe reduse își dezvoltă competențele de bază și pot fi îndrumați și motivați să participe la formare pentru a-și îmbunătăți viața și capacitatea de inserție profesională. Pentru a se garanta că 80 % dintre adulți dețin competențe digitale de bază, CESE solicită Comisiei Europene și statelor membre să sprijine adulții în dobândirea unui minim de competențe digitale de bază, în mod gratuit, pentru a-i sprijini în efortul de a dobândi competențe pentru muncă și în viața de zi cu zi.

1.8. CESE subliniază că toți adulții, indiferent de calificările lor și de contextul lor socioeconomic, au nevoie de sprijin pentru a avea acces la o învățare pe tot parcursul vieții care să fie de calitate și favorabilă incluziunii și pentru a-și valida abilitățile și competențele. Serviciile publice de ocupare a forței de muncă ar trebui să extindă și să faciliteze un acces îmbunătățit la orientare și consiliere gratuite și echitabile și să garanteze că toți adulții sunt informați cu privire la oportunitățile de învățare pe tot parcursul vieții, iar lucrătorii sunt conștienți de modul în care se vor schimba locurile de muncă și de competențele necesare pentru noile locuri de muncă și noile sarcini.

1.9. CESE solicită Comisiei Europene și statelor membre să lanseze împreună cu partenerii sociali campanii de informare și sensibilizare pentru adulții și lucrătorii afectați de tranziția verde și digitală, pentru a ajuta forța de muncă să dobândească competențele necesare. Comisia Europeană ar trebui să organizeze evenimente anuale, urmând exemplul Săptămânii competențelor în domeniul EFP, pentru a-i informa și motiva pe adulți cu privire la învățarea în rândul adulților și la continuarea învățării și pentru a sprijini politicile naționale.

1.10. CESE subliniază importanța subsidiarității în ce privește politicile din domeniul învățării în rândul adulților, pentru a se respecta rolul partenerilor sociali naționali și sectoriali în identificarea cerințelor în materie de competențe și în gestionarea sistemelor naționale care finanțează și asigură accesul la învățarea în rândul adulților și la formarea angajaților. CESE observă că punerea în aplicare a Pilonului european al drepturilor sociale ar trebui să garanteze că toate întreprinderile au dreptul și capacitatea de a institui strategii privind competențele care corespund nevoilor în materie de inovare și de a sprijini tranziția justă a lucrătorilor și ucenicii de calitate pentru tineri și pentru adulți în contextul tranziției verzi și al celei digitale. În orientările pentru politicile de ocupare a forței de muncă ( 4 ) , elaborate de Consiliu (2020), se face o distincție clară între asigurarea drepturilor la formare și oferirea de conturi personale de învățare pe tot parcursul vieții drept unul dintre posibilele instrumente, permițându-le țărilor să decidă modul în care asigură implementarea acestor drepturi. Conturile personale de învățare pe tot parcursul vieții sunt instrumente care ar putea asigura dreptul la formare. Toți adulții și lucrătorii ar trebui să aibă dreptul – în conformitate cu acordurile colective și legislațiile naționale – de a avea acces la o formare de calitate a angajaților, la concedii de studii plătite, la calificări, la validarea învățării informale și non-formale și la o orientare și o consiliere de calitate și flexibile. Statele membre ale UE trebuie să instituie mecanisme și instrumente financiare pentru facilitarea accesului adulților – în special al lucrătorilor – la învățare și la formare, cu implicarea partenerilor sociali.

1.11. CESE reamintește statelor membre să garanteze că toți adulții, în special cei care provin din medii socioeconomice defavorizate, au acces egal la o învățare pe tot parcursul vieții care să servească interesele lor în materie de dezvoltare personală sau profesională. Trebuie oferit un sprijin țintit persoanelor care nu sunt încadrate profesional și nu urmează niciun program educațional sau de formare, migranților și refugiaților, grupurilor dezavantajate și vulnerabile, precum și persoanelor mai în vârstă, pentru a le asigura o îmbătrânire activă și în condiții bune de sănătate. CESE solicită Comisiei Europene să se asigure că noua Strategie a UE privind drepturile persoanelor cu handicap se concentrează asupra educației, se extinde la cursanții de toate vârstele și se concentrează pe asigurarea accesibilității și gratuității învățării în rândul adulților pentru toți cursanții cu handicap și cu dificultăți de învățare, în medii accesibile din punct de vedere fizic, precum și să garanteze că profesorilor li se oferă cursuri de formare cu privire la modul de adaptare a lecțiilor și la modul în care învățarea online poate deveni, la rândul ei, accesibilă.

1.12. CESE subliniază că guvernanța democratică, în special dialogul social eficace și consultarea semnificativă cu organizațiile societății civile, este esențială pentru sistemele de educație și formare, pentru sprijinirea dezvoltării competențelor tuturor adulților, mai ales ale lucrătorilor și șomerilor, contribuind totodată la îndeplinirea obiectivelor UE în ceea ce privește participarea la învățarea în rândul adulților, astfel cum sunt definite în Planul de acțiune privind Pilonul european al drepturilor sociale, în Recomandarea Consiliului privind educația și formarea profesională și în Declarația de la Osnabrück și pentru contribuția la viitoarea Recomandare a Consiliului privind un plan pentru învățarea în rândul adulților. CESE subliniază că dialogul social și interacțiunea dintre sindicate și angajatori sunt esențiale pentru creșterea accesului tuturor la învățarea în rândul adulților, promovând flexibilitatea și orientarea, aliniind formarea la nevoile pieței forței de muncă, asigurând calitatea formării și finanțarea ei.

1.13. CESE subliniază că toți adulții, în special lucrătorii, trebuie să aibă un acces mai bun la informații actualizate privind procedurile de recunoaștere și de validare. Acest lucru poate fi realizat prin punerea eficace în aplicare a Recomandării Consiliului din 20 decembrie 2012 privind validarea învățării non-formale și informale ( 5 ) și prin asigurarea faptului că sistemele de validare primesc o finanțare publică suficientă în fiecare stat membru al UE. Asigurând recunoașterea formării, angajatorii și sindicatele pot sprijini creșterea nivelurilor de calificare a lucrătorilor și pot contribui la dezvoltarea carierei acestora și la o tranziție justă pe piața muncii. Implicarea partenerilor sociali în guvernanța învățării în rândul adulților, a formării angajaților și a sistemelor de concedii plătite este esențială, inclusiv promovarea acțiunilor comune în rândul partenerilor sociali.

1.14. CESE subliniază că perfecționarea și recalificarea sunt deosebit de importante pentru sprijinirea tranziției verzi și a tranziției digitale a industriilor și trebuie considerate drept o responsabilitate socială și economică de a asigura o formare favorabilă incluziunii pentru locuri de muncă de calitate și o tranziție justă pentru toți. Sunt necesare strategii industriale orientate spre viitor, inclusiv politici eficace în materie de competențe, pentru a sprijini perfecționarea și recalificarea forței de muncă. Acestea pot contribui la asigurarea unei tranziții juste și echitabile din punct de vedere social către o economie neutră din punct de vedere climatic, prin echilibrarea pieței muncii care contribuie la digitalizarea favorabilă incluziunii și la crearea de locuri de muncă de înaltă calitate. Întreprinderile au nevoie de un sprijin eficace pentru a-și consolida și a-și finanța strategiile privind perfecționarea și recalificarea forței lor de muncă, în scopul de a încuraja inovarea. În același timp, ar trebui să se țină seama de interesul economic și social general. Accesul la diferite tipuri de concedii de studii plătite pentru nevoile personale și profesionale ale lucrătorilor ar trebui să fie stabilit prin convenții colective. CESE reamintește statelor membre ale UE să alinieze, cât mai curând posibil, accesul lucrătorilor la concediu de studii plătit la dispozițiile Convenției nr. 140 a OIM privind concediul pentru studii plătit, prin măsuri la nivel național și contracte colective de muncă și să se asigure, cu sprijinul partenerilor sociali, că utilizarea sa este eficace.

1.15. CESE pledează pentru o finanțare națională sustenabilă pentru învățarea în rândul adulților, completată de o utilizare eficace a fondurilor UE, inclusiv a Mecanismului de redresare și reziliență (MRR), pentru a sprijini creșterea economică și o societate rezilientă în contextul tranzițiilor digitale și verzi ale economiei, asigurând o învățare în rândul adulților favorabilă incluziunii și de calitate pentru toți, inclusiv pentru șomeri și pentru alte persoane din afara pieței muncii, acordând o atenție deosebită măsurilor prin care formarea angajaților devine disponibilă și accesibilă pentru toți lucrătorii. Aceasta necesită un angajament clar la nivel european și național pentru a aloca o cotă adecvată din resursele disponibile pentru promovarea dezvoltării unor sisteme de învățare în rândul adulților sistematice și coordonate, ca o componentă esențială a planurilor naționale.

1.16. CESE subliniază importanța asigurării calității, relevanței, eficacității și incluziunii în domeniul învățării în rândul adulților și al formării. CESE sugerează ca statele membre să fie încurajate să se asigure că toate programele de învățare și de formare a angajaților, precum și programele de învățământ aferente definesc în mod clar rezultatele învățării și competențele-cheie, iar Comisia Europeană ar trebui să lucreze în continuare la punerea în aplicare a Recomandării Consiliului din 22 mai 2018 privind competențele-cheie pentru învățarea pe tot parcursul vieții ( 6 ) și la sprijinirea acțiunilor comune în rândul partenerilor sociali. Este important să se îmbunătățească sistemele de asigurare a calității învățării în rândul adulților și să se dezvolte în continuare rețeaua EQAVET a Comisiei Europene, pentru a o aplica învățării în rândul adulților, educației și formării profesionale continue, uceniciilor și formării angajaților. Acest demers ar trebui să ia în considerare transpunerea nevoilor economiei, angajatorilor și lucrătorilor în programe de învățare în rândul adulților și programe de învățământ conexe.

1.17. CESE îndeamnă statele membre să implice într-o măsură cât mai mare întreprinderile și sindicatele în elaborarea de strategii privind dezvoltarea competențelor pentru tranziția digitală și tranziția verde a industriilor. CESE sugerează conectarea politicilor de mediu la politicile din domeniul educației și stabilirea de strategii naționale privind abilitățile și competențele verzi, astfel încât fiecare adult să devină conștient, ca parte a învățării pe tot parcursul vieții, de schimbările climatice, de responsabilitatea în domeniul mediului și de dezvoltarea durabilă, prin desemnarea de coordonatori naționali.

1.18. CESE invită Comisia Europeană și statele membre să consolideze politicile în domeniul învățării în rândul adulților, astfel încât învățarea incluzivă și de calitate în rândul adulților vizând dobândirea de abilități de viață să devină un drept pentru toți adulții, și să atingă și să îmbunătățească obiectivul ca 60 % dintre adulți să participe la activități de învățare în fiecare an, prin abordarea neconcordanțelor de competențe, îmbunătățirea guvernanței și a finanțării pentru învățarea în rândul adulților, inclusiv prin formarea angajaților. CESE invită Comisia Europeană să reinstituie metode deschise de coordonare între ministerele competente în domeniul învățării în rândul adulților din statele membre ale UE, partenerii sociali și societatea civilă, în cadrul unui grup de lucru, și să se asigure că se continuă activitatea fructuoasă desfășurată de grupurile de lucru anterioare din domeniul învățării în rândul adulților. De asemenea, CESE solicită instituirea unei platforme pentru coordonatorii naționali pentru învățarea în rândul adulților, partenerii sociali și părțile interesate, care să fie distinctă de EPALE ( 7 ) , și organizarea de reuniuni regulate, la nivel de rețea, între acești diferiți actori.

2. Context

2.1. Criza provocată de pandemia de COVID-19, schimbările demografice, digitalizarea pieței muncii și decarbonizarea economiei generează schimbări enorme la nivelul locurilor de muncă și al sarcinilor. Încă dinaintea pandemiei se prevedea că sarcinile se vor modifica pentru 2 din 5 locuri de muncă și că 14 % din locurile de muncă se vor schimba ca urmare a digitalizării (Cedefop). Până în 2030, ca urmare a tranziției verzi a industriilor, ar putea fi create până la 20 de milioane de locuri de muncă în întreaga lume (OCDE). Aproximativ 128 de milioane de adulți ( 8 ) – 46,1 % din populația europeană adultă – au nevoie de perfecționare și recalificare. Efectul digitalizării, al robotizării, al noilor modele economice, cum ar fi Industria 4.0 și economia circulară și bazată pe partajare, asupra noilor cerințe în materie de competențe necesită acțiuni concertate pentru a stimula în continuare învățarea în rândul adulților în Europa.

2.2. Liderii statelor membre ale UE s-au întâlnit la Summitul social de la Porto din 7 mai 2021 pentru a consolida Pilonul european al drepturilor sociale. Măsurile propuse în Planul de acțiune privind Pilonul european al drepturilor sociale vizează să creeze „locuri de muncă mai numeroase și de mai bună calitate”, să promoveze „calificările și egalitatea” și să îmbunătățească „protecția și incluziunea socială”. Liderii au stabilit obiective pentru 2030: de exemplu, cel puțin 60 % dintre adulți ar trebui să participe anual la învățarea în rândul adulților, iar 80 % dintre adulți ar trebui să aibă cel puțin competențe digitale de bază. Aceste obiective se referă la primul principiu al Pilonului european al drepturilor sociale, care prevede că „[o]rice persoană are dreptul la educație, formare profesională și învățare pe tot parcursul vieții favorabile incluziunii și de înaltă calitate pentru a dobândi și a menține competențe care îi permit să participe deplin în societate și să gestioneze cu succes tranzițiile pe piața forței de muncă”, precum și la drepturile menționate în cel de-al patrulea principiu, inclusiv la sprijin pentru formare profesională și recalificare, în special în ceea ce privește accesul tinerilor la continuarea studiilor, ucenicii și stagii.

2.3. Punerea în aplicare a recentelor inițiative de politică ale Comisiei Europene ( 9 ) privind învățarea pe tot parcursul vieții, perfecționarea și recalificarea trebuie să contribuie la atingerea obiectivelor Pilonului european al drepturilor sociale pentru învățarea în rândul adulților, printr-un dialog social eficace cu partenerii sociali și prin consultări cu societatea civilă. Conform Recomandării (UE) 2021/402 a Comisiei ( 10 ) , sistemele de învățare în rândul adulților trebuie să fie completate prin instituirea unor sisteme eficace de orientare pe tot parcursul vieții, precum și prin activități de consiliere și de sensibilizare, prin integrarea grupurilor vulnerabile și prin introducerea unor sisteme eficace de validare a învățării non-formale și informale pentru toți.

3. Observații generale

3.1. O guvernanță democratică consolidată la nivel european și național și valorificarea potențialului partenerilor sociali de a identifica nevoile în materie de competențe și de a contribui la îmbunătățirea incluziunii pe piața muncii sunt esențiale pentru conceperea și punerea în aplicare a unor sisteme de învățare în rândul adulților mai accesibile și de calitate, pentru a îmbunătăți abilitățile de viață și competențele sociale pentru toți adulții, inclusiv sensibilizarea cu privire la dezvoltarea durabilă, responsabilitatea față de mediu, cetățenia democratică, toleranța și valorile europene. Este important ca politicile privind învățarea în rândul adulților să fie consolidate în sens larg și să se aibă în vedere strategii eficace pentru îndeplinirea noilor cerințe în materie de competențe.

3.2. Dialogul social eficace cu partenerii sociali și consultarea societății civile sunt esențiale pentru a garanta că politicile privind învățarea în rândul adulților sunt concepute și puse în aplicare cu succes. Partenerii sociali joacă un rol vital în definirea nevoilor în materie de competențe și în actualizarea profilurilor calificărilor, întrucât întreprinderile și lucrătorii se confruntă zi de zi cu evoluția locurilor de muncă și a sarcinilor. Întreprinderile și lucrătorii trebuie să se implice pe deplin în elaborarea de strategii în vederea dezvoltării competențelor necesare pentru dubla tranziție digitală și verde a industriilor.

3.3. Pentru ca sistemele de învățare în rândul adulților să devină mai accesibile pentru toți, este nevoie de strategii naționale solide și de continuarea cooperării la nivel de politici între statele membre ale UE, în special între ministere, partenerii sociali din domeniul educației și părțile interesate relevante din cadrul societății civile. Este important să se asigure o corelare între politicile UE și cele naționale, regionale și locale, pentru a permite un acces real la învățarea în rândul adulților și la formarea angajaților și pentru a corela diferite domenii de politică, astfel încât politicile sociale, de mediu, în domeniul digitalizării și politicile de finanțare să poată îmbunătăți învățarea în rândul adulților.

3.4. Obiectivul ambițios privind participarea la învățarea în rândul adulților stabilit prin Planul de acțiune privind Pilonul european al drepturilor sociale poate fi atins dacă o inițiativă a UE susținută de o recomandare a Consiliului va încuraja guvernele să asigure un acces mai bun și să finanțeze într-o măsură suficientă învățarea în rândul adulților și formarea angajaților prin diferite instrumente financiare. CESE face referire la avizul său pe tema „Finanțare durabilă pentru învățarea pe tot parcursul vieții și dezvoltarea competențelor, în contextul deficitului de forță de muncă calificată” ( 11 ) și subliniază că investițiile publice sustenabile în învățarea în rândul adulților și investițiile private eficace în formarea angajaților sunt factori esențiali pentru succesul măsurilor de politică pentru incluziunea socială și economică a cursanților de toate vârstele și pentru sprijinirea întreprinderilor. Prin urmare, Planul de redresare, instrumentul Next Generation EU și alte fonduri ale UE (precum FSE+, Fondul pentru o tranziție justă) trebuie să fie utilizate în mod eficient și consecvent, pentru a sprijini politicile în materie de educație și formare în cadrul semestrului european.

3.5. CESE remarcă ( 12 ) importanța îmbunătățirii abilităților, competențelor și atitudinilor tuturor persoanelor din Europa în ce privește mediul și a abordării necesităților în materie de competențe. Statele membre ale UE trebuie să își conecteze politicile de mediu la politicile educaționale și să instituie strategii naționale privind abilitățile și competențele verzi, astfel încât fiecare adult să devină conștient, ca parte a învățării pe tot parcursul vieții, de schimbările climatice, de responsabilitatea față de mediu și de dezvoltarea durabilă, și să se asigure că lucrătorii dispun, de asemenea, de abilitățile și competențele verzi necesare pentru tranzițiile juste ale industriilor.

3.6. Sprijinul pentru formare trebuie să fie disponibil pentru cei care au cea mai mare nevoie de el, cum ar fi lucrătorii slab calificați și lucrătorii atipici. Formarea angajaților și formarea în afara întreprinderilor, dar cu finanțare din partea acestora trebuie să sprijine dezvoltarea competențelor pentru a răspunde nevoilor întreprinderilor și ale lucrătorilor. Pentru a garanta că toți lucrătorii, indiferent de nivelul lor de competențe și de situația contractuală, au acces la perfecționare și la recalificare, trebuie încheiate acorduri la nivel sectorial, național și de întreprindere, pentru a stabili nevoile în materie de formare și dispozițiile aferente. Trebuie încheiate convenții colective, pentru a garanta accesul lucrătorilor la învățarea în rândul adulților și la concediul de studii plătit.

3.7. CESE face referire la Rezoluția Consiliului privind un plan european reînnoit pentru învățarea în rândul adulților ( 13 ) și subliniază că statele membre trebuie să depună mai multe eforturi pentru a îmbunătăți calitatea predării în sectorul învățării în rândul adulților, prin îmbunătățirea educației inițiale și a dezvoltării profesionale continue cu implicarea cadrelor didactice, prin facilitarea mobilității cadrelor didactice, a formatorilor și a altor membri ai personalului din domeniul învățării în rândul adulților și prin asigurarea unor condiții de muncă bune și a unui mediu de lucru favorabil pentru personalul din domeniul învățării în rândul adulților. Este nevoie de un dialog social eficace cu sindicatele acestei categorii de personal, astfel încât să se poată conveni asupra unor măsuri care să facă profesia mai atractivă și să îmbunătățească recrutarea și păstrarea angajaților.

3.8. Instituirea unei platforme europene de schimb pentru materiale și cursuri digitale în cadrul Planului de acțiune pentru educația digitală 2021-2027 și a unor standarde europene privind micro-certificatele poate fi utilă pentru creșterea accesului la cursurile de învățare în rândul adulților și a încrederii în acestea. Cursanții au nevoie de informații cuprinzătoare privind măsura în care cursurile conduc la obținerea unor calificări complete sau parțiale sau a unor micro-certificate, privind entitățile care validează și asigură calitatea cursurilor, privind măsura și modul în care sunt recunoscute acestea și privind modul în care s-ar putea transforma în calificări complete.

Bruxelles, 8 iulie 2021. Președintele Comitetului Economic și Social European Christa SCHWENG

(1) JO C 228, 5.7.2019, p. 16.

(2) https://en.unesco.org/themes/education/research-foresight/revisiting-learning

(3) JO C 484, 24.12.2016, p. 1.

(4) Orientările pentru politicile de ocupare a forței de muncă.

(5) JO C 398, 22.12.2012, p. 1.

(6) JO C 189, 4.6.2018, p. 1, https://ec.europa.eu/education/education-in-the-eu/council-recommendation-on-key-competences-for-lifelong-learning_ro

(7) https://epale.ec.europa.eu/ro

(8) Cedefop: Empowering adults through upskilling and reskilling pathways (Capacitarea adulților prin parcursuri de actualizare a competențelor și reconversie profesională). Volume 1: adult population with potential for upskilling and reskilling (Volumul 1: Populația adultă cu potențial de perfecționare și reconversie profesională), februarie 2020.

(9) Aceste inițiative sunt: Comunicarea „Agenda pentru competențe în Europa în vederea obținerii unei competitivități durabile, a echității sociale și a rezilienței”, Recomandarea Consiliului din 24 noiembrie 2020 privind educația și formarea profesională (EFP) pentru competitivitate durabilă, echitate socială și reziliență (JO C 417, 2.12.2020, p. 1), Comunicarea „Sprijinirea ocupării forței de muncă în rândul tinerilor: o punte către locuri de muncă pentru generația viitoare”, Propunerea de recomandare a Consiliului privind „O punte către locuri de muncă – consolidarea Garanției pentru tineret” și Planul de acțiune pentru educația digitală 2021-2027.

(10) Recomandarea (UE) 2021/402 a Comisiei din 4 martie 2021 referitoare la un sprijin activ eficace pentru ocuparea forței de muncă în urma crizei provocate de pandemia de COVID-19 (EASE) (JO L 80, 8.3.2021, p. 1).

(11) JO C 232, 14.7.2020, p. 8.

(12) JO C 56, 16.2.2021, p. 1.

(13) JO C 372, 20.12.2011, p. 1.